Syrisk opposisjonell filmregissør pågrepet og bortført
Pågripelsen tolkes som et forsøk på å kneble Syrias sekulære, intellektuelle miljø. Den skal ha skjedd på Damaskus internasjonale flyplass idet regissøren var i ferd med å sette seg på et fly til Kairo.Arwa Nairabiya har etablert en egen dokumentarfilmfestival, «Damaskus Dox Box», og har nektet å underkaste seg regimets strenge kontroll av kulturelle uttrykk. Han er også kjent for å ha hjulpet mennesker som er blitt gjort hjemløse eller arbeidsløse av regjeringsstyrkene. Nairabiyas kolleger ber nå om at han løslates. - Det ser ut til å være en forbrytelse å etablere en uavhengig filmbevegelse i Syria, sier regissøren Ahmad Malas i en videouttalelse, som er innspilt på ukjent sted utenfor Syria.En av Nairabiyas venner i Damaskus sier han frykter for vennens sikkerhet. - Vi ber om at Arwa slipper lett. Regimet har vært brutalt mot Syrias intellektuelle, sier mannen, som ønsker å være anonym. Syriske sikkerhetsstyrker skal også ha aksjonert mot skuespilleren Mohammad Omar Oso, som har spilt i flere populære syriske TV-serier. Ifølge en uttalelse fra Damaskus Media Centre er han ført til ukjent sted.
En syrisk dokumentarfilmskaper er pågrepet av regjeringsstyrker i Damaskus. 35-åringen tilhører en ny generasjon filmskapere som har avvist regimets kulturpolitikk.